Eltörléskultúra – Amikor mindenki el akar némítani

Mi történik akkor, ha a világ ellened fordul, és a szemedbe mondják, hogy tűnj el?

A cancel culture és az elhallgattatás akarata

Bár az a kifejezés, hogy eltörléskultúra (angolul cancel culture) csak a 2010-es években jelent meg a köztudatban, a jelenség már évszázadok óta jelen van a társadalomban. Azt az egyént, akinek a viselkedése, vagy a látásmódja eltér a csoportbeli normáktól, kirekesztik maguk közül, és a lehető legtöbb módon ellehetetlenítik a társadalomba való beilleszkedését, hiszen véleményük szerint, aki nem hajlandó mindenben idomulni a társaihoz, az veszélyt jelent a közösség egységére. A jelenség következtében az ember megítélése rohamosan romlani kezd, korábban elért eredményeit háttérbe szorítják.

A Covid kezdeténél, amikor a szociális interakciók lecsökkentek, és az emberek az online térben élték az életüket, a #cancel mozgalmak egyre inkább felerősödtek. Az interneten történő bíráskodás olyan méreteket öltött, és olyan károkat okozott az elszenvedők életében, amit már nem lehet visszafordítani. De mennyiben jogos, és elfogadható, hogy egy-egy óvatlan kijelentés, vagy poszt miatt emberek tömegei, hírességek, és nagyvállalatok ellen fordulva végleges pusztulásukat követelik?

Az elnémítási szándékot kiváltó okok sokfélék lehetnek, és akár épülhetnek jogos vádakra is. Egy bejegyzés a Twitteren, egy félreérthető gesztus, vagy a rossz szóhasználat is elindíthatja azt a lavinát, ami később nem csak a probléma kiváltóját, de az őt korábban támogatókat, és a mellette kiállókat is elsodorhatja. Semmivel nem lehet garantálni, hogy egy híresség posztja kiket érint rosszul, vagy ki érzi úgy, hogy sértik az elveit, így akár egy ártatlannak gondolt, rossz szándékkal nem rendelkező bejegyzés is súlyos hatást gyakorolhat a későbbi megítélésre.

#cancelled

Ha valami felkerült az internetre, onnan pillanatok alatt az információ körbejárja a világot. Lehet törölni a bejegyzést, többször is elnézést lehet kérni, de az internet népe nem felejt. Sokszor a felháborodás olyan méreteket ölt, ami szembe megy a józanész határaival, és a támadók maguk nagyobb veszélyt jelentenek a társadalomra, mint az, akit támadnak. Ezt nehezen látják be az emberek. Talán egy pillanatra meg kéne állni ilyenkor és körülnézni a károkon, mert ami egy #cancelled, vagy #isoverparty jelöléssel ellátott bejegyzéssel indult útjára, tönkre tehet karriereket, életeket. Mert pont ez a célja.

Nehezen hihető, hogy a Twitter használóinak többsége jogi diplomával rendelkezve, szakmai tapasztalatokkal, megfontoltan nyilatkozik ezekben az ügyekben. Pedig volt már példa arra, hogy erőszakkal vádolt színészeknek derékba tört a karrierje egy ilyen botrány miatt, pedig a bíróságon nem találták bűnösnek. De ekkor már mindegy volt. Hol volt az ártatlanság vélelme? Az nem számított, hiszen sokan hibát érzékeltek a gépezetben, és addig harcoltak, amíg meg nem szabadultak tőle, nem számolva egy élet munkájával vagy az állítások igazságtartalmával. A cancel culture már olyan szintekig fajult bizonyos esetekben, hogy az emberek emléktáblákat rongáltak, könyveket égettek, zaklatták és halálosan megfenyegették a számukra ellenszenvesnek tartott illetőt. De mind ezt valahogy mégis kevésbé érzik a tömegek problémának, mint egy óvatlan posztot a közösségi médiában.

Akik a jogot nem a Twitteren tanulják

Egyre többen emelik fel a szavukat az eltörléskultúra ellen, arra hivatkozva, hogy ez útjában áll az az intelligens vitáknak és a normális keretek között folyó kommunikációnak. A tömeg haragjával szemben nehéz kitartani és az eltörléskultúrát ellenzők közül sokan szintén áldozattá válnak. Amikor majd a cenzúra általánossá válik, és a termékeket máglyán égetik majd a megalkotójával együtt, talán jobb lesz eloltani a tüzet. Mert nem csak hírességek válhatnak az eltörléskultúra áldozatává, hanem bárki, és már nem lesz olyan jó a tüzet nézni, ha nem mellette állunk, hanem benne.

Akiket már utolért a cancel mozgalom

Mióta a köztudatba került az eltörléskultúra, egyre több hírességet és nagyvállalatot ért utol. Itt már nem volt elég, ha csak fény derült a botrányra. A cél a végleges megsemmisítés, bojkott a termékekkel szemben és ez utálat melletti elkötelezettség hirdetése. Kiket érintett a közelmúltban az online támadás e fajtája, s kik azok, akik emiatt talán végleg lekerülnek a térképről?

Balenciaga

A luxus divatház az elmúlt időszakban több botrányba is keveredett, így nem volt kérdéses, hogy az eltörlése iránti igények is megjelennek. A hosszú múltra visszatekintő cég mélyrepülése Kanye West támogatásával kezdődött, aki a Balenciaga színeiben mutathatta be „White Lives Matter” kollekcióját. Bár később próbáltak a rappertől elhatárolódni, a márka már visszafordíthatatlanul sérült. A legnagyobb lökést azonban a gyerekekkel készült kampányuk okozta, ahol a kiskorúakkal reklámozták a láncokkal és szíjjakkal díszített plüssmackós táskáikat. A fotókon még láthatóak voltak továbbá amerikai jogi dokumentumok a gyermekpornográfiáról is, illetve egy festő és fotós könyve, aki bizonyos képein vérrel borított meztelen gyerekeket ábrázol.

Innentől kezdve megállíthatatlanná vált az eltörlés kampány. Az internetezők a korábban a márkát támogató hírességektől követelték a gyermekek melletti kiállást, és a védelmüket. A TikTok-on futótűzként terjedtek a videók, amikben a luxusmárkát ellenzők a több százezer forintos darabokat szétvagdossák, elégetik, vagy éppen a szemétbe dobják. Az üzleteik azóta üresen állnak, a vevőik száma lecsökkent, de mégis szerencsésnek lehetne mondani a hosszú múltra visszatekintő céget, ha csak az átmenetileg visszaeső bevételről lenne szó. Azonban ebben az esetben látható igazán, mire is képes az eltörléskultúra. A márka bocsánatkérései egyelőre nem javítottak a megítélésén, és a botrány sem kezdett még csitulni. Vajon mi kell ahhoz, hogy a Balenciaga megőrizze hírnevét? Vagy végleg eltörölhetik a divatházat a Föld színről?

#boycottstarbucks

Amikor a Black Lives Matter szlogentől volt hangos a sajtó, a Starbucks több céghez hasonlóan az interneten is kifejezte támogatását az üggyel kapcsolatban. Azonban a hírekbe került, hogy mindez látszat támogatásnak bizonyult, mert a vállalat nem hagyta dolgozóinak, hogy ruhadarabokkal, illetve kitűzőkkel hirdessék a kávézóikban, hogy kiállnak a rasszizmus ellen. A Twitteren hamar felkapottá váltak a #boycottstarbucks jelölésekkel ellátott posztok, ahol arra szólították fel az emberek a követőiket, hogy tagadják meg a termékeket, és ne fogyasszanak többet a kávézóikban.

A szabály a felháborodást követően is érvényben maradt, mondván szükséges a „a biztonságos és barátságos környezet érdekében”. Bár a #boycottstarbucks mozgalom továbbra is népszerű volt, ez az eset nem okozott nagyobb károkat a vállalat működésében.

#ElonIsDestroyingTwitter

Elon Musk, a világ leggazdagabb embere, akinek a nevéhez fűződik többek között a Tesla és a SpaceX. És most már a Twitter is. 2022-ben vásárolta fel a közösségi hálózatot, és azóta is folyamatosan botrányaitól hangos a sajtó, nem meglepő, hogy a mérnök - közgazdász, és frissen vásárolt vállalatának neve is felmerül, ha a cancel culture a téma. Azonban nehezen feltételezhető, hogy egy ekkora befolyással rendelkező személyt simán el tudjon törölni a felháborodott tömeg. Főleg, ha az eltörléskultúra fő helyszíneként szolgáló Twitter vezérigazgatója az ember.

De talán ő maga is érzékelte, mennyire is károsak ezek a támadások, hogy azon a felületen, ami most az ő kezében van, mennyire át tudja venni a hatalmat a gyűlölet és a harag. Így bejelentette, hogy a Twitter átvétele véget vet az eltörléskultúrának. Ahogy fogalmazott, „nem fog hiányozni”.

Egy olyan megosztó személyiség, mint Elon Musk tud változtatni azon, ami évek óta hihetetlen sebességgel terjedve, átírva a szabályokat, a jogalkotásnak lassan már egy új formájává vált? Bízhatunk benne, hogy sikerül felismerni, mennyire károssá is vált ez a folyamat, vagy továbbra is, minden meggondolás nélkül írjuk be a #cancelled karaktereit a bejegyzésünk alá, aztán majd csodálkozunk, ha már nem látjuk a könyvesboltokban a Harry Pottert, minden szerepet ugyanaz, a makulátlan jellemű színész játszik és nem tudunk megvenni valamit úgy, hogy ne kapnánk érte megrovó tekinteteket.